
                                                    Nr.4c-3/567/2013
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul suplimentar asupra propunerii legislative pentru modificarea Ordonanţei Guvernului nr.21/1992 privind protecţia consumatorilor, transmisă cu adresa nr.P.l.x. 622 din 16 decembrie 2013.



În raport de obiectul şi conţinutul său, propunerea legislativă face parte din categoria legilor ordinare.



Potrivit prevederilor art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,

Iulian Iancu

R A P O R T  S U P L I M E N T A R
asupra propunerii legislative pentru modificarea Ordonanţei Guvernului nr.21/1992 privind protecţia consumatorilor


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea Ordonanţei Guvernului nr.21/1992 privind protecţia consumatorilor, iniţiată de doamnele deputat PP-DD Adam Luminiţa – Pachel, Anghel Gabriela – Lola, Ciobanu Liliana, Dragomir Maria, Nistor Maria şi domnii deputaţi PP-DD Ciuhodaru Tudor, Comşa Cornel – George, Dalca Ştefan – Petru, Deaconu Mihai, Diaconu Adrian – Nicolae, Fenechiu Cătălin – Daniel, Niculescu Dumitru, Oajdea Daniel Vasile, Şefer Cristian – George, Smarandache Miron Alexandru, transmisă cu adresa nr.P.l.x. 622 din 16 decembrie 2013, înregistrată la comisie sub nr.4c-3/567 din 17 decembrie 2013.



Consiliul Legislativ, cu avizul nr.755/22.07.2013, avizează favorabil propunerea legislativă cu observaţii şi propuneri.

Guvernul, prin adresa nr.2165/22.11.2013, nu susţine adoptarea propunerii legislative în forma prezentată.



Senatul, în  şedinţa din 09 decembrie 2013, a respins propunerea legislativă.



Comisia juridică, de disciplină şi imunităţi, cu avizul nr.P.l.x.622/2013/12.02.2014, avizează favorabil propunerea legislativă.



Propunerea legislativă are ca obiect de reglementare modificarea articolului 2 pct.2 din Ordonanţa Guvernului nr.21/1992 privind protecţia consumatorilor, republicată, cu modificările şi completările ulterioare, în sensul extinderii calităţii de consumator şi pentru persoanele juridice care achiziţionează şi utilizează produse sau beneficiază de servicii în baza unor contracte standard preformulate şi care nu au fost negociate în mod direct, cu scopul de a introduce ordine în piaţă şi de a micşora semnificativ timpul necesar pentru remedierea unor probleme generate de produse neconforme achiziţionate de aceste persoane. Ca urmare, persoanele în cauză se vor putea adresa, în calitate de consumatori, Autorităţii Naţionale pentru Protecţia Consumatorilor, reducându-se astfel numărul de plângeri adresate instanţelor de judecată.



Membrii Comisiei pentru industrii şi servicii au examinat propunerea legislativă în şedinţa din 04 februarie 2014 şi au hotărât, cu majoritate de voturi, să propună Plenului Camerei Deputaţilor respingerea propunerii legislative, din următoarele considerente:

- experienţa practică a demonstrat că în relaţia dintre vânzător şi cumpărător persoană fizică există un dezechilibru în favoarea vânzătorului. Acesta dispune de putere economică, capacitate de expertiză, precum şi de putere de negociere care-i conferă un avantaj net asupra consumatorului persoană fizică. Legislaţia europeană cât şi legislaţia naţională care a preluat-o a încercat să corecteze acest dezechilibru punând bazele unui set de acte normative care să vină în ajutorul părţii defavorizate, respectiv a consumatorului persoană fizică;

- la articolul 13 din Directiva 2011/83/UE a Parlamentului European şi a Consiliului, privind drepturile consumatorilor, se precizează că statele membre pot opta pentru extinderea aplicării sale doar pentru o anumită categorie de persoane juridice cum sunt întreprinderile nou create, întreprinderile mici şi mijlocii sau organizaţii neguvernamentale.



În şedinţa din data de 23 aprilie 2014, în temeiul art.70 din Regulamentul Camerei Deputaţilor, republicat, cu modificările şi completările ulterioare, Plenul Camerei Deputaţilor a hotărât retrimiterea propunerii legislative la comisia sesizată în fond, transmisă cu adresa nr.P.l.x. 622/2013 din 23 aprilie 2014, înregistrată la comisie sub nr.4c-3/567/2013 din 25 aprilie 2014.



Reexaminarea propunerii legislative a avut loc în şedinţa comisiei din data de 06 mai 2014.



În urma dezbaterilor, membrii comisiei au hotărât, în unanimitate, menţinerea punctului de vedere transmis cu Raportul nr.4c-3/567/2013 din 05 februarie 2014, respectiv respingerea propunerii legislative.


La lucrările comisiei au participat, în calitate de invitaţi, din partea Autorităţii Naţionale pentru Protecţia Consumatorilor: domnul Vlad Bontea – vicepreşedinte şi doamna Violeta Antohi – şef serviciu.



La lucrările comisiei au fost prezenţi 22 de deputaţi din totalul de 24 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera decizională pentru această propunere legislativă este Camera Deputaţilor.
                        PREŞEDINTE,                                         SECRETAR,
                          Iulian Iancu                                              Sorin Teju
Consilieri parlamentari,

Viorela Gondoş
Isabela Patricia Robe

